VIDEO. Deputatul PNL Florin Roman susține că a fost bătut în Parlament, ”în mod golănesc”, de deputatul liberal Dan Vîlceanu
Deputatul PNL Florin Roman susține că deputatul liberal Dan Vîlceanu l-a bătut la ieşirea din sala de plen, marți, ”în mod golănesc”, cu o lovitură cu genunchiul în zona nasului.
Știrea este în curs de actualizare!
Într-un mesaj publicat pe Facebook, Roman a anunţat că va depune o solicitare de sancţionare a deputatului Vîlceanu şi - de asemenea - va depune o plângere penală împotriva acestuia.
De asemenea, Roman susține că a evitat să riposteze, pentru că ”respectă mandatul de parlamentar”.
Mesajul publicat pe Facebook de deputatul PNL Florin Roman:
”Astăzi am trăit un momement prin care nu credeam ca voi trece vreodată într-o lume civilizată.
I-am reproșat deputatului neafiliat, Dan Vilceanu, încălcarea regulamentului prin prezenta lui în băncile grupului PNL. Problema dumnealui la parlament era să afle câți primari au plecat la Călărași. A urmat o altercație verbală, după care, am
fost bruscat fizic spre ieșirea din plen.
În afara sălii de plen am fost agresat fizic, din nou, în mod golănesc, cu o lovitură cu genunchiul aplicat în zona nasului.
Am evitat orice ripostă, pentru ca respect mandatul de parlamentar. În schimb, în baza imaginilor de pe camerele de luat vederi, voi depune solicitare de sancționare a deputatului neafiliat, prieten al ADU, pentru lovire! Totodată voi depune plângere penală împotriva deputatului huligan”!
Președintele PNL: Atacul asupra domnului Florin Roman arată măsura unei lipse de caracter
Imediat a reacționat și președintele PNL, Nicolae Ciucă, tot într-un mesaj publicat pe Facebook.
Acesta afirmă că ”atacul asupra domnului Florin Roman arată măsura unei lipse de caracter”.
”Violența fizică este de neacceptat, cu atât mai mult cu cât se întâmplă aici, în Palatul Parlamentului. Am fost trimiși aici de oameni, ca să lucrăm pentru ei și pentru interesul comun al societății. Avem datoria morală de a da un exemplu de comportament decent și civilizat, cu respectarea regulilor. Cum putem face mai bine pentru țară și pentru români dacă nu putem respecta reguli de bază?
Atacul asupra domnului Florin Roman arată măsura unei lipse de caracter și conduită morală din partea deputatului Dan Vîlceanu, condamnabilă și inacceptabilă. Cer conducerii Camerei Deputaților să ia măsurile necesare în această situație.” - a transmis Nicolae Ciucă.
Sursa: Pro TV
Dată publicare:
21-05-2024 11:24